ORDE do 12 de agosto de 2008 pola que se establecen as bases reguladoras das axudas para programas de valorización integral e promoción da multifuncionalidade do monte e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 20/08/2008

Preámbulo.
O monte galego precisa unha mellora substancial da súa estrutura e potencialidades produtivas, desenvolvendo todos os beneficios tanto económicos coma ecolóxicos e sociais. É importante acadar un axeitado nivel de formación no sector forestal, especialmente en canto á sustentabilidade da xestión e a posibilidade de aproveitar o monte dende un punto de vista multifuncional, estudando as potencialidades e os distintos produtos e beneficios que se poden obter.
Para conferir unha xestión forestal sustentable debemos fomentar os documentos de planificación da xestión forestal e proxectos de valorización integral dos recursos forestais.
Para garantir un axeitado aproveitamento dos recursos forestais debe estudarse a necesidade de diversificación dos produtos e servizos que se obterán do monte, co fin de conseguir unha mellora das producións en xeral e a posibilidade de obter máis rendas baseándose na calidade e ordenación das producións.
A mellora das condicións dos montes para o seu uso social e divulgativo e o fomento da mellora das condicións ambientais, a través da creación de espazos axeitados e instalacións e infraestruturas que aumenten as posibilidades de uso social do monte á vez que transmiten os valores e as potencialidades deste, permiten unha maior complicidade na loita contra os incendios forestais.
O Regulamento (CE) nº 1698/2005 do Consello, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) establece as condicións relativas a determinadas accións prioritarias tales como as relativas á información e formación profesional, ao asesoramento, ao aumento do valor económico dos bosques e de utilización sustentable dos terreos forestais a través de investimentos non produtivos. Este regulamento establece a obriga de enmarcar todas as accións financiables con cargo a fondos Feader nun Programa de desenvolvemento rural que deberá ser redactado pola Comunidade Autónoma e proposto para a súa aprobación pola Comisión Europea. Este documento foi aprobado definitivamente por esta por decisión do 15 de febreiro do 2008.
Por outra banda, a publicación do Decreto 101/2008, do 30 de abril, polo que se regulan as unidades de xestión forestal en Galicia (DOG nº 96, do 20 de maio) que desenvolve a Lei 3/2007, do 9 de abril, de prevención e defensa contra os incendios forestais de Galicia, dá conta da importancia desta figura á hora de acadar o desenvolvemento da política de diversificación e aproveitamente multifuncional do monte, polo que se fai necesaria a xeración de incentivos e priorización destas unidades de xestión á hora da concesión de axudas.
A Xunta de Galicia, de acordo co establecido no artigo 27.10º do Estatuto de autonomía ten competencia exclusiva en materia de montes e aproveitamentos forestais.
A Consellería do Medio Rural segundo o establecido no Decreto 232/2005, do 11 de agosto (DOG nº 155, do 12 de agosto) polo que fixou a estrutura orgánica dos departamentos da Xunta de Galicia e no Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria, é o organismo competente para a xestión destas axudas que teñen como obxectivos os seguintes:
-Acadar e difundir coñecementos e tecnoloxías axeitadas para a implantación de niveis crecentes de xestión produtiva, multifuncional e sustentable dos bosques.
-Optimización do aproveitamento dos distintos recursos e servizos que proporcionan os montes.
-A regulación e ordenación dos aproveitamentos forestais.
-A conservación e fomento dos recursos forestais e dos valores ambientais e sociais dos montes.
-O fomento, mellora e diversificación da produción forestal.
A Lei 9/2007, do 13 de xuño, de subvencións de Galicia ten por obxecto a regulación do réxime xurídico xeral das subvencións outorgadas pola Administración pública galega. Por outro lado, o Decreto 287/2000, do 21 de novembro, desenvolve o réxime de axudas e subvencións públicas da Comunidade Autónoma de Galicia, en canto non se opoña a esta lei.
A Lei 3/2007, do 9 de abril, de prevención e defensa contra os incendios forestais de Galicia, e o Decreto 105/2006, do 22 de xuño, establecen un novo marco normativo e regulan as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que confire o artigo 14 da Lei 9/2007, do 13 de xuño, de subvencións de Galicia
Dispoño:
Capítulo I
Disposicións xerais
Artigo 1º.-Obxecto e finalidade.
1.1. Constitúe o obxecto desta orde establecer as bases reguladoras das axudas para os programas de valorización integral e promoción da multifuncionalidade no monte e proceder á súa convocatoria en réxime de concorrencia competitiva para o ano 2008.
1.2. Constitúe a súa finalidade o fomento de programas que conduzan á valorización integral do monte galego e á diversificación dos produtos e recursos que proporciona.
O apoio técnico, a formación e concienciación, a ordenación de montes arborizados, a implantación de actividades produtivas e de promoción do uso social no marco da xestión forestal sustentable, son obxectivos concretos desta orde de axudas.
Artigo 2º.-Ámbito de aplicación.
O disposto nesta orde será de aplicación para todo o territorio forestal da Comunidade Autónoma de Galicia coa exclusión:
Dos bosques e outras superficies forestais que sexan propiedade da Administración central ou autonómica.
Dos bosques e outras superficies forestais propiedade da Coroa.
Dos bosques propiedade de persoas xurídicas, cando polo menos o 50% do seu capital pertenza a algunha das institucións anteriormente citadas.
Artigo 3º.-Beneficiarios.
Con carácter xeral estas axudas destinaranse a calquera entidade agraria, persoa física ou xurídica vinculada ao sector forestal galego, que se prevexa para cada tipo de programa especificado nos capítulos II,III e IV desta orde.
Artigo 4º.-Criterios de prioridade.
Os criterios de prioridade para a selección das solicitudes especificaranse para cada tipo de programa nos capítulos II, III e IV e incluirán como criterio favorable, sempre que sexa facilmente asociable, o número de titulares ou beneficiarios directos dos investimentos que se van realizar e a superficie forestal obxecto do programa.
A puntuación establecerase, cando proceda, unha vez definido o valor máximo e mínimo de entre todas as solicitudes presentadas, establecéndose intervalos de valores proporcionais aos parámetros. A cada un destes intervalos se asociará o mesmo número de puntos.
Para todos os casos, de existir empate, prevalecerá a maior superficie forestal certificada asociada ao programa, e finalmente o número máis baixo formado polas catro últimas cifras do DNI ou CIF do titular do terreo.
Artigo 5º.-Condicións técnicas dos investimentos.
As condicións técnicas específicas de cada programa recóllese nos capítulos II, III e IV desta orde.
Con carácter xeral, como condicións técnicas dos investimentos en materia de diversificación das producións e valorización integral así como en materia de posta en valor dos usos públicos ( capítulos III e IV respectivamente, e do capítulo II cando proceda) contémplanse :
1. Os beneficiarios deberán ter a titularidade da superficie forestal coa dispoñibilidade dos terreos polo período de vixencia do programa subvencionado.
2. Deberase presentar xunto coa solicitude de axuda un documento descritivo das actuacións que se van levar a cabo. Este documento deberá desenvolver como mínimo os seguintes contidos:
-Estado legal do predio obxecto de solicitude de axuda: superficie, localización, estremas, accesos, ...
-Descrición das actuacións que se van levar a cabo.
-Especies e materiais que se van empregar, densidade final, ....
-Orzamento das accións do programa.
-Cartografía: planos sobre mapas oficiais, e ficha SIXPAC.
-Indicación de se os terreos se atopan en Rede Natura 2000, en zonas de protección lateral do Camiño de Santiago ou se existen obxectos ou restos materiais que formen parte do rexistro de bens de interese cultural de Galicia.
-Xustificación da coherencia das accións do programa co instrumento de xestión forestal.
3. Todos os documentos descritivos das actuacións que se presenten deberán incluír un plan de defensa da superficie forestal en programa, ou xustificación técnica motivada de que non é necesario.
4. Todos os documentos descritivos das actuacións teñen que incluír como cartografía planos sobre mapas oficiais, preferentemente a escala 1:5.000, ou no seu defecto escala 1:10.000. Deberá presentarse esta documentación tanto en formato papel coma dixital.
A planimetría do proxecto, que se presentará no caso de aprobarse a solicitude de axuda, presentarase xeorreferenciada en coordenadas UTM, fuso 29, con referencia ao datum de traballo, en ficheiro DXF, obtido a partir dun plano de escala mínima 1:10.000, e preferentemente 1:5.000. O ficheiro DXF deberá estar estruturado da seguinte maneira:
Ver referencia pdf "16000D012P020.PDF"
Nota: exceptúanse os proxectos de ordenación e plans técnicos de xestión que deberán presentarse co formato especificado no punto 2 do artigo 15.
En caso de agrupacións, incluirase nos planos unha referencia que permita localizar cal é a superficie con que participa cada membro da agrupación.
5. No caso de que os traballos solicitados no documento descritivo das actuacións deban someterse a avaliación de impacto ambiental, segundo o disposto na lexislación vixente, o solicitante deberá iniciar os trámites para a declaración de impacto ambiental.
6. No caso de que as superficies obxecto de actuación se atopen dentro da Rede Natura 2000, zonas de protección lateral do Camiño de Santiago ou existan obxectos ou restos materiais que formen parte do Rexistro de Bens de Interese Cultural de Galicia, solicitarase, de forma interna antes da aprobación da axuda, informe dos servizos correspondentes.
7. A lonxitude máxima subvencionable, suma de arranxo e construción de pista forestal, que deberá realizarse dentro da superficie obxecto de actuación será de 40 metros lineais por cada hectárea de actuación.
8. Os puntos de auga que se instalarán deberán ter xustificada a súa viabilidade e idoneidade, debendo ter informe favorable do Servizo de Defensa contra Incendios Forestais. En caso de que o dito informe sexa desfavorable, non será obxecto de axuda a dita unidade.
9. As condicións técnicas mínimas e as limitacións de uso que deben observarse figuran no anexo VIII.
10. Nos terreos obxecto de subvención, unha vez aprobada a axuda, colocarase en lugar visible desde o acceso, como mínimo, un cartel identificativo, segundo o modelo indicado no anexo XI.
11. Nos terreos obxecto de solicitude de axuda deberá cumprirse en todo caso o disposto no Decreto 105/2006, do 22 de xuño, que regula as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais, e da Lei 3/2007, do 9 de abril, de prevención e defensa contra os incendios forestais de Galicia.
12. Poderán tramitarse peticións de axuda co obxecto de realizar traballos forestais en montes con superficies que teñan subscrito un convenio ou consorcio coa Xunta de Galicia, logo de informe de viabilidade do Servizo Provincial de Montes e Industrias Forestais correspondente. En calquera caso, as actuacións que se poidan levar a cabo en superficies consorciadas non poderán afectar ao voo arbóreo.
13. En zonas cun procedemento de concentración parcelaria en execución soamente serán aprobables as axudas solicitadas en terreos en que o acordo de concentración parcelaria sexa firme.
14. Os terreos cun proceso iniciado de expropiación forzosa non poderán beneficiarse destas axudas.
15. Os proxectos presentados deberán ser redactados por un enxeñeiro de montes ou enxeñeiro técnico forestal, visados polo correspondente colexio oficial. No caso de enxeñeiro técnico forestal deberá estar visado no colexio da Comunidade Autónoma de Galicia.
Capítulo II
Mellora e racionalización do aproveitamento dos recursos forestais a través do aumento do coñecemento e concienciación dos propietarios e xestores.
Artigo 6º.-Obxecto.
As axudas previstas neste capítulo teñen por obxecto a mellora dos coñecementos de todos os axentes para permitir un aproveitamento integral dos distintos recursos forestais no marco dunha xestión forestal sustentable e dunha política preventiva de incendios forestais e outros riscos ambientais.
Artigo 7º.-Beneficiarios.
1. Poderán acollerse a estas axudas as asociacións ou mancomunidades de comunidades de montes veciñais en man común, as asociacións de propietarios forestais e de silvicultores ou agrupacións destes formalmente constituídas e outras entidades sen ánimo de lucro relacionadas co sector forestal galego.
2. No caso do artigo 8 punto 1.2., ademais dos especificados no parágrafo anterior, poderán ser beneficiarios das axudas outras entidades, persoas físicas ou xurídicas, relacionadas co sector forestal galego.
3. Os concellos e as súas mancomunidades poderán ser beneficiarios das axudas vinculadas co punto 1.2. do artigo 8 sempre e cando o obxectivo das accións sexa a utilización sustentable das terras forestais a través de investimentos non produtivos e a concienciación e sensibilización da poboación nese ámbito.
4. Os montes veciñais en man común poderán ser beneficiarios das axudas reguladas no punto 1.2. do artigo seguinte.
Artigo 8º. Clase e contía das axudas.
1. As axudas incluídas neste capítulo poderán consistir en:
1.1. Contratación de persoal técnico competente para a asistencia técnica dos propietarios ou xestores dos montes en materia de xestión forestal sustentable, diversificación da produción forestal e aproveitamento multifuncional.
A subvención será do 80% do custo do contrato no primeiro ano e o 40% a segunda anualidade de contratación.
1.2. Proxectos de formación e información profesional no ámbito do sector forestal galego. Estes proxectos incluirán obrigatoriamente a descrición en detalle e a duración das actuacións que se desenvolverán, que poderán ser, individual ou conxuntamente:
1.2.1. Ensaios, proxectos piloto ou de demostración e outras accións de apoio técnico encamiñadas á definición da mellor xestión forestal e aproveitamento multifuncional do bosque. Estas actuacións implicarán accións sobre o terreo que, aínda podendo circunscribirse ao ámbito dun monte ou parcela, os seus obxectivos e conclusións terán o carácter extrapolable ao conxunto do sector forestal galego que caracteriza as accións e investimentos para o aumento do coñecemento e concienciación dos propietarios e xestores recollidos no capítulo II desta orde.
A axuda será do 80% dos custos de implantación e seguimento sen superar o máximo de 60.000  por proxecto.
1.2.2. Accións de formación, divulgación e concienciación en materia de novas tecnoloxías, multifuncionalidade, sustentabilidade e diversificación dos produtos forestais, orientadas ao sector forestal galego.
A axuda será do 100% do custo sen superar o máximo de 30.000  por acción e 60.000  por beneficiario.
Poderanse subvencionar os seguintes tipos de actuación:
-Cursos teórico-prácticos.
-Seminarios.
-Accións de divulgación, congresos, feiras, etc.
-Campañas de divulgación e concienciación.
-Visitas formativas.
-Deseño, edición e divulgación de material didáctico.
2. Os proxectos detallarán os medios necesarios para o seu mellor desenvolvemento. Serán gastos elixibles:
a) Custos de elaboración e preparación do material didáctico. A axuda para estas accións será do 80% do custo sen que poida exceder de 15.000  por acción nin de 30.000  por beneficiario.
b) Custos de organización e desenvolvemento das accións formativas: gastos de profesorado, materiais, equipos, alugueres, desprazamentos, investimentos materiais ligados estritamente ao desenvolvemento da acción formativa, textos informativos, publicacións, etc.
3. Os investimentos en bens, equipamentos ou instalacións estritamente necesarios para levar a cabo estes programas poderán subvencionarse, de ser o caso, cun 50% do custo.
4. Todas as accións propostas conformarán un único proxecto por solicitude de axuda e no caso de que o orzamento exceda desta contía, o beneficiario deberá priorizar as accións no estudo de valorización integral ou na memoria para o efecto.
5. O importe máximo de subvención para o conxunto de accións enmarcadas no capítulo II será de 120.000  por beneficiario.
Artigo 9º.-Compromisos dos beneficiarios e condicións técnicas.
1. Para as axudas de asesoramento, os beneficiarios deberán cuantificar suficientemente as súas necesidades en asistencia técnica en función do número de explotacións e superficie forestal afectada polo programa que se vai desenvolver.
Os beneficiarios destas axudas deberán cumprir as condicións seguintes:
-Incluír como obxecto social a prestación de asistencia técnica e asesoramento aos propietarios de superficiaes forestais.
-Dispoñer de equipos técnicos humanos axeitados e acordes coa dimensión, número e tipoloxía das explotacións silvícolas ás cales se pretende asesorar.
-Dispoñer de medios materiais, incluídos os informáticos e telemáticos.
-Acreditar experiencia e fiabilidadde en materia de asesoramento forestal.
2. Os beneficiarios comprométense a establecer e aplicar un plan de difusión das técnicas e coñecementos que compoñen os resultados do programa subvencionado, como mínimo entre os asociados da entidade beneficiaria. No caso de que os documentos finais do programa subvencionado sexan relevantes para aplicación na totalidade do sector forestal os beneficiarios autorizan a Administración para a súa difusión técnica.
Artigo 10º.-Documentación complementaria.
Coa solicitude de axudas deberá presentarse un documento descritivo das actuacións obxecto do programa específico que se levará a cabo, que conteña o plan de formación e divulgación, a relación de explotacións e superficie afectada, as distintas accións desagregadas e o seu orzamento previsto así como a concreción dos tempos de dedicación do persoal técnico que se vai contratar, segundo proceda.
Artigo 11º.-Criterios de prioridade.
A Dirección Xeral de Montes e Industrias Forestais valorará as solicitudes presentadas en relación con este capítulo de acordo cos seguintes criterios de selección:
a) Número de silvicultores ou beneficiarios directos implicados no programa: ata 5 puntos de baremación.
b) Superficie forestal afectada polo programa: ata 5 puntos de baremación.
c) Ámbito xeográfico de repercusión do programa (local, provincial ou autonómico): ata 5 puntos de baremación.
d) Asociación do programa a superficies forestais certificadas: ata 5 puntos de baremación.
e) Zonas desfavorecidas: 5 puntos.
f) Asociacións de propietarios forestais: 20 puntos.
Capítulo III
Accións de aumento do valor económico dos bosques e promoción da diversificación das producións.
Artigo 12º.-Obxecto.
As accións concretas incentivadas neste capítulo terán como obxectivo a ordenación das superficies forestais e dos aproveitamentos madeireiros e non madeireiros, así como os investimentos forestais encamiñados á posta en marcha e compatibilización de actividades produtivas complementarias da madeira tales como a gandaría e a súa base forraxeira, os froitos do bosque, os cogomelos, a biomasa residual, as plantas aromáticas e medicinais, etc.
Artigo 13º.-Beneficiarios.
1. No caso de ordenacións de montes arborizados, poderán ser beneficiarios os propietarios forestais ou titulares de terreos forestais, ben sexan persoas físicas ou xurídicas de dereito público ou privado.
2. Para estudos de avinza ou acordo de lindes total entre comunidades de montes veciñais en man común poderán ser beneficiarias as propias comunidades ou as súas asociacións e mancomunidades.
3. No caso de proxectos de valorización integral e iniciativas que promovan actividades de valorización integral, poderán ser beneficiarios as comunidades de montes veciñais en man común, as mancomunidades de montes veciñais en man común, as sociedades agrarias de transformación e outras entidades societarias con personalidade xurídica propia previstas na lexislación vixente, agrupacións de propietarios de terreos forestais e as unidades de xestión forestal recollidas na Lei 3/2007, do 9 de abril, de prevención e defensa contra os incendios forestais de Galicia, recoñecidas e aprobadas pola consellería competente en materia forestal.
4. Para comunidades de montes veciñais en man común poderán promoverse iniciativas de valorización integral por parte de subgrupos de comuneiros da comunidade logo de autorización da asemblea xeral desta, de acordo co Decreto 260/1992, do 4 de setembro, polo que se aproba o regulamento da Lei 13/1989, de 10 de outubro, de montes veciñais en man común.
Artigo 14º.-Clase e contía das axudas.
1. Os investimentos subvencionables deberán estar recollidos nun proxecto de ordenación, plan técnico de xestión ou proxecto de valorización integral dos recursos.
2. Os proxectos de valorización integral dos recursos consistirán nunha análise técnica das condicións e posibilidades do monte e avaliarán as actividades de máis potencialidade co correspondente estudo económico.
3. Actividades subvencionables:
3.1. Redacción de proxectos de ordenación e plans técnicos de xestión ou revisión xustificada destes por finalización do plan especial, cambios drásticos na cuberta forestal ou obxectivos ou imposibilidade manifesta de levar a cabo as accións recollidas nel.
3.1.1 Proxectos de ordenación de montes arborizados.
I= importe máximo de investimento en euros.
S= hectárea arborizada que se vai ordenar.
I= 300 S0,7825
No caso de proxectos de ordenación subvencionarase o 60% do importe de investimento en zonas desfavorecidas ou incluídas na Rede Natura 2000 e o 50% no resto das zonas. Nas revisións de proxectos de ordenación subvencionaranse como máximo o 50% do importe de investimento.
3.1.2. Plans técnicos de montes arborizados.
I= importe máximo de investimento en euros.
S= hectárea arborizada que se vai ordenar.
I= 150 S0,78
No caso de plans técnicos de montes arborizados subvencionarase o 60% do importe de investimento en zonas desfavorecidas ou incluídas na Rede Natura 2000 e o 50% no resto das zonas. Nas revisións de plans técnicos de montes arborizados subvencionarase como máximo o 50% do importe de investimento.
Nas revisións de proxectos de ordenación ou plans técnicos de xestión poderanse descontar os custos de inventario sempre que se poidan usar os datos de inventarios anteriores.
3.1.3.- Instrumentos de xestión forestal específicos (Ixfe) das unidades de xestión forestal (Uxfor).
Os requerimentos técnicos serán os mesmos que os expresados para os plans técnicos de xestión, debendo cumprir ademais co que na normativa específica se desenvolva.
O nivel de incentivo e o importe máximo do investimento serán os mesmos que para os plans técnicos de xestión.
3.1.4. Compromiso cos documentos de planificación.
A concesión da axuda para os traballos recollidos neste punto 3.1. compromete os beneficiarios a levar a cabo investimentos recollidos nos documentos de planificación nun prazo máximo de cinco anos, coa obriga de comunicar o inicio por escrito á Dirección Xeral de Montes e Industrias Forestais.
3.2. Estudos para avinza ou acordo de lindes total entre CMVMC.
Estes estudos subvencionaranse ata o 60% do seu custo en zonas desfavorecidas ou incluídas na Rede Natura 2000, e ata o 50% no resto das zonas, coa seguinte limitación:
P= importe máximo en euros.
L= km de linde.
P= 552 (L+3)0.98
Á cantidade obtida anteriormente, sumaranse as seguintes cantidades por marco:
-Marco de primeira orde: 30 .
-Marco de segunda orde: 20 .
3.3. Estudos de valorización integral dos recursos forestais.
Estes estudos serán necesarios para apoiar investimentos encamiñados á consecución dos obxectivos desta orde cunha visión de conxunto, tanto para implantar e mellorar os aproveitamentos complementarios coma para a posta en valor dos usos públicos.
O importe máximo do custo subvencionable da redacción destes proxectos será de 6.000  que se xustificarán na memoria técnica.
Os contidos mínimos están recollidos no anexo VII, debendo ser coherentes cos instrumentos de planificación da superficie.
Para o caso concreto de agrupacións de propietarios de terreos forestais que conformen unha comisión promotora de Uxfor, estes estudos poderán incluir os traballos de investigación da propiedade, de consolidación de estatutos e de definición da ordenación do espazo forestal para as infraestruturas preventivas.
A concesión da axuda para estes obxectivos compromete os beneficiarios a levar a cabo algún dos investimentos materiais dos recollidos nos estudos nun prazo máximo de cinco anos, coa obriga de comunicar o seu inicio por escrito á Dirección Xeral de Montes e Industrias Forestais.
As axudas serán do 60% en zonas desfavorecidas ou incluídas na Rede Natura 2000, e do 50% no resto das zonas.
3.4. Iniciativas de valorización integral do monte.
Estas iniciativas terán como obxectivo un mellor aproveitamento dos recursos do monte así como a ordenación dos distintos usos e a promoción de accións colectivas neste marco e no da prevención de incendios forestais como medida complementaria de protección.
Neste punto as axudas serán do 60% en zonas desfavorecidas ou incluídas na Rede Natura 2000 e do 50% no resto das zonas, sen superar o importe máximo de 120.000  por proxecto. Poderanse subvencionar os seguintes investimentos:
3.4.1. Proxectos silvopastorais.
-A mellora da estrutura da masa arbórea para o seu aproveitamento por pastoreo baixo arboredo.
-A instalación de peches perimetrais para manexo de gando e protección das repoboacións, así como as estruturas de parcelación interior.
-Instalacións e construcións integradas para o manexo gandeiro e forestal.
-Bebedoiros e balsas de auga con capacidade e deseño tal que poidan ser utilizadas como puntos de auga para a extinción de incendios forestais.
-Rozas e queimas controladas.
-Plantacións no marco axeitado para a compatibilización das producións, permitindo o control do mato mediante o pastoreo.
-Implantación de pasteiros de estrita necesidade para compatibilizar as producións desde un punto de vista integral.
3.4.2. Outros proxectos de aproveitamentos complementarios: froitos do bosque (castaña, noz, pequenos froitos...), semente forestal, cogomelos, plantas medicinais, mel, etc.
-Instalación de peches e sinalizacións para delimitar as zonas de produción.
-Accións silvícolas para mellora da produción e colleita dos aproveitamentos.
-Implantación ou mellora de masas de especies froiteiras forestais tanto arbóreas coma arbustivas, así como daqueles outros aproveitamentos non madeireiros obxecto do programa de valorización.
-Instalacións e construcións necesarias para a correcta xestión e compatibilización das producións.
3.4.3. Programas colectivos de ordenación de recursos forestais.
Nesta liña de axudas preténdese impulsar o apoio das accións de diversificación das producións forestais e a multifuncionalidade mediante a necesaria análise e implementación de medidas de silvicultura, ordenación forestal e infraestruturas necesarias para unha xestión forestal sustentable e protección do programa de investimentos.
Serán subvencionables as seguintes accións sempre e cando estean asociadas a un proxecto de valorización integral:
-Aproveitamento da biomasa residual con fins enerxéticos ou de compostaxe.
-Accións silvícolas e de organización das superficies forestais (rareos, rozas, podas, cortas, devasas, plantacións, etc).
-Puntos de auga.
-Pistas forestais, accesos e outras infraestruturas necesarias.
O investimento máximo subvencionable será xustificado mediante memoria técnica independentemente do especificado no artigo seguinte.
Artigo 15º.-Condicións dos investimentos.
1. Superficies mínimas e máximas para solicitar as axudas.
1.1. Para proxectos de ordenación ou revisións destes a superficie mínima autorizada que se ordenará será de 50 ha e para plans técnicos ou revisións destes a superficie mínima que se ordenará será de 15 ha arborizadas cunha masa que supere os cinco anos de idade. A superficie máxima que se ordenará será de 250 ha para plans técnicos de montes arborizados, salvo que a espesura defectiva ou estado de inmadurez das masas non faga recomendable a redacción dun proxecto de ordenación. Non se fixa superficie máxima para proxectos de ordenación. Tampouco se fixa superficie máxima para a revisión, tanto de proxectos de ordenación coma de plans técnicos de montes arborizados.
1.2. Non se fixa superficie máxima para os estudos e proxectos de valorización integral dos recursos forestais.
1.3. Para iniciativas que promovan actividades de valorización integral a superficie mínima obxecto do programa será de 10 ha.
2. Outras condicións técnicas dos investimentos.
2.1. Os proxectos de ordenación e plans técnicos de montes arborizados ou as revisións destes deberán ser redactados por un enxeñeiro de montes ou enxeñeiro técnico forestal, visados polo correspondente colexio oficial, -no caso de enxeñeiro técnico forestal deberá estar visado no colexio da Comunidade Autónoma de Galicia-, e axustarse ao establecido na Lei 43/2003, do 21 de novembro, de montes e o Decreto 485/1962, do 22 de febreiro, polo que se aproba o Regulamento de montes no que non se opoña ao previsto nesta lei, así como ás ordes ministeriais do 29 de decembro de 1970 e do 29 de xullo de 1971. Nestes documentos constará o consentimento e o compromiso da propiedade do monte para executar o disposto no seu contido. Así mesmo, deberán cumprir coas directrices e formatos especificados nas instrucións para a estrutura e codificación de proxectos de ordenación e plans técnicos de xestión dispoñibles na páxina web da Consellería do Medio Rural.
Co proxecto de ordenación ou plan técnico ou a revisión destes, entregarase un anexo onde figure o cálculo do erro da mostraxe e da posibilidade, así como o sistema empregado para a marcaxe das árbores nas parcelas de mostraxe e a xustificación de que é un sistema permanente e facilmente identificable.
As parcelas de mostraxe levantadas no inventario deberán quedar identificadas de tal xeito que se posibilite o seu control posterior. Para tal efecto marcaranse perimetralmente, do xeito sinalado no anexo ao proxecto ou plan técnico ou revisión destes, á altura do diámetro normal as cinco árbores máis próximas ao centro da parcela.
A superficie que se ordenará deberá ser a totalidade da superficie do monte.
No caso de proxectos de ordenación, polo menos un 25% da superficie arborizada ocupada pola especie principal ou principais, terá unha idade superior ás dúas terceiras partes da súa quenda, excepto masas de Pinus sylvestris onde terá unha idade superior a 40 anos.
Nos proxectos de ordenación e plans técnicos ou nas revisións destes, no derradeiro punto do plan especial, titulado balance económico, deberanse ter presentes todos os ingresos e gastos íntegros, independentemente do financiamento, e non contar con futuras subvencións ou préstamos adiantados. De igual xeito, o estudo de viabilidade económica que o acompañará, operará co mesmo criterio no cálculo de fluxos de caixa, valor actualizado neto ou taxa interna de rendemento.
As revisións dos proxectos de ordenación ou plans técnicos de montes arborizados soamente poderán solicitarse naqueles casos en que se cumprira o plan especial ou se xustifiquen debidamente os motivos da revisión.
No caso de ordenacións de montes arborizados ou revisións, unha vez finalizado ao inventario deberase comunicar, por escrito, ao distrito correspondente para que este emita informe favorable e no caso de montes conveniados unha vez finalizada a redacción do plan xeral deberá existir un informe favorable do distrito.
2.2. Para estudos de avinza ou acordo de lindes total entre comunidades de montes veciñais en man común, realizados por enxeñeiro técnico forestal ou enxeñeiro de montes, presentarase un levantamento topográfico realizado por técnico competente, visado polo correspondente colexio oficial. Procederase á elaboración de actas do acordo sobre o terreo, nas cales se describan detalladamente os lindes do monte e a súa colindancia. Estas actas serán asinadas tanto polos estremeiros coma polo enxeñeiro operador, formalizando a avinza mediante elevación a público do acordo ou acto conciliatorio ante notario ou xuíz de paz, achegando os acordos das asembleas xerais e actas e planos subscritos polo enxeñeiro operador e propietarios. Posteriormente, procederase á remisión de copia do expediente ao rexistro de montes veciñais en man común da delegación provincial.
Marcarase in situ cada vértice de xeito permanente e no acordo final de lindes que se presentará xunto co remate dos traballos obxecto de axuda, presentaranse fotografías dos vértices e xeorreferenciaranse.
Por cada km de linde, poñerase polo menos un marco de primeira orde e 4 de segunda orde.
Artigo 16º.-Criterios de prioridade.
A Dirección Xeral de Montes e Industrias Forestais valorará as solicitudes presentadas en relación con este capítulo de acordo cos seguintes criterios de selección:
a) Número de silvicultores ou beneficiarios directos implicados no programa: ata 5 puntos.
b) Superficie forestal afectada polo programa: ata 5 puntos.
c) A condición de MVMC: 5 puntos.
d) Superficie forestal certificada: ata 5 puntos.
e) Plan de prevención de incendios: 5 puntos.
f) Superficie de actuación consolidada por un proceso de concentración parcelaria: 5 puntos.
g) Superficie de actuación consolidada pola constitución dunha unidade de xestión forestal da Lei 3/2007, de 9 de abril, de prevención e defensa contra os incendios forestais de Galicia: 10 puntos.
h) Zonas desfavorecidas: 5 puntos.
i) Repercusión do programa na creación e mantemento de emprego rural: ata 5 puntos.
j) Programa de valorización integral que desenvolve accións dos capítulos III e IV: 5 puntos.
Capitulo IV
Accións de posta en valor dos usos públicos dos espazos forestais.
Artigo 17º.-Obxecto.
As axudas previstas neste capítulo terán como obxecto incentivar investimentos non produtivos que promovan o valor de recreo público das áreas forestais e que permitan o desenvolvemento da multifuncionalidade do monte como elemento protector.
Será un obxectivo específico deste punto a aplicación de medidas de conservación e mellora da paisaxe e dos hábitats importantes para a flora e fauna silvestres, especialmente en superficies declaradas como Rede Natura 2000.
Artigo 18º.-Beneficiarios.
Poderán ser beneficiarios destas axudas do capítulo IV desta orde as comunidades de montes veciñais en man común, as mancomunidades de montes veciñais en man común, asociacións sen ánimo de lucro, agrupacións de propietarios de terreos forestais e as unidades de xestión forestal recollidas na Lei 3/2007, do 9 de abril, de prevención e defensa contra os incendios forestais de Galicia, recoñecidas e aprobadas pola consellería competente en materia forestal, así como os concellos e as súas mancomunidades.
Artigo 19º.-Clase e contía das axudas.
1. As axudas concedidas para atender as solicitudes presentadas en relación con este capítulo IV serán do 80% dos investimentos.
2. O custo máximo subvencionable por proxecto será de 60.000 .
3. As accións subvencionables que conformen o programa poderán ser:
a) Creación e restauración de ámbitos forestais de alto valor paisaxístico e de conservación da biodiversidade, a través da implantación e mellora de masas forestais fundamentalmente de frondosas autóctonas. A superficie máxima de actuación será de 5 ha para o caso de primeira instalación da masa e de 10 ha para o caso de mellora das masas mediante actuacións silvícolas ou de densificación:
b) Creación e mellora de pequenas instalacións para o fomento do uso social e divulgativo do monte e a mellora da concienciación e comprensión da importancia dos valores ambientais dos espazos forestais:
-Centros de uso divulgativo e de interpretación forestal.
-Itinerarios autoguiados, rutas.
-Espazos de uso sociorrecreativo.
-Outras accións de posta en valor dos aspectos sociais e turísticos das masas forestais.
Artigo 20º.-Condicións técnicas dos investimentos.
1. As accións de posta en valor dos usos públicos e sociais dos espazos forestais regulados neste capítulo deberán estar recollidos con carácter integrador nun estudo ou proxecto de valorización integral dos recursos forestais.
Estes proxectos estarán asinados por técnico competente e visados polo correspondente colexio oficial e presentarase sinatura de conformidade dos propietarios.
2. En caso de existir proxectos de ordenación ou plan técnicos de xestión do monte aprobados pola Administración deberá presentarse a modificación do plan especial e, se é o caso, do plan xeral.
3. As accións que supoñan traballos silvícolas ou de forestación estarán suxeitos ás condicións técnicas recollidas no artigo 5.
4. A superficie mínima obxecto do programa será de 10 hectáreas.
Artigo 21º.-Criterios de prioridade.
As accións e investimentos recollidos nas solicitudes de axudas serán valoradas de acordo co seguinte criterio para a súa prioridade.
a) Número de beneficiarios directamente implicados no programa: ata 5 puntos.
b) Superficie forestal afectada polo programa: ata 5 puntos
c) A condición de MVMC: 5 puntos.
d) Superficie forestal certificada: ata 5 puntos.
e) Plan de prevención de incendios: 5 puntos.
f) Superficie de actuación consolidada por un proceso de concentración parcelaria: 5 puntos.
g) Superficie de actuación consolidada pola constitución dunha unidade de xestión forestal da Lei 3/2007, do 9 de abril, de prevención e defensa contra os incendios forestais de Galicia: 15 puntos.
h) Zonas desfavorecidas: 5 puntos.
i) Repercusión do programa na creación e mantemento de emprego rural: 5 puntos.
j) Programa de valorización integral que desenvolve accións dos capítulos III e IV: 5 puntos.
k) Superficie incluída na Rede Natura 2000: 20 puntos.
Capítulo V
Xestión das subvencións
Artigo 22º.-Solicitudes e documentación.
1. As solicitudes das axudas deberán ser cubertas nos modelos formalizados para o efecto, segundo consta no anexo I, facilitados polos órganos periféricos e centrais da Consellería do Medio Rural. Estas solicitudes presentaranse no rexistro xeral da Consellería do Medio Rural, nas súas delegacións provinciais ou na forma prevista no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, de 13 de xaneiro, e irán dirixidas ao conselleiro do Medio Rural.
2. Os impresos de solicitude, total e correctamente cubertos, deberán ir necesariamente acompañados da documentación abaixo relacionada.
a) En xeral:
-Fotocopia do DNI, NIF ou CIF do beneficiario.
-Documento descritivo das actuacións.
-Declaración do beneficiario do conxunto de todas as solicitudes de axuda percibidas, solicitadas ou autorizadas para o mesmo proxecto ou actividade, ante as administracións públicas competentes ou doutros entes públicos e de non estar incurso en circunstancias de inhabilitación para a percepción de axudas conforme ao artigo 10 da Lei 9/2007, do 13 de xuño, de subvencións de Galicia (anexo III).
-Ficha SIXPAC das parcelas obxecto de solicitude de axuda e anexo IV debidamente cuberto.
b) Para todo tipo de titulares de terreos, excepto comunidades de montes veciñais en man común:
-No caso de ser propietario dos terreos: fotocopia do título de propiedade ou declaración xurada do titular da propiedade. Na dita declaración farase constar: nome, apelidos e DNI do propietario, nome dos predios, lindeiros, superficies obxecto dos traballos e localización deles. No suposto de que o terreo sexa propiedade de varios copropietarios (proindiviso), presentarase ademais documento privado en que se acredite o consentimento de todos os copropietarios e a designación dun solicitante / representante e que todos os copropietarios asumen os compromisos e obrigas desta orde. No caso de concentracións parcelarias sen títulos, presentarase un certificado do Servizo Provincial de Infraestruturas Agrarias e no caso de non dispor do dito certificado presentarase unha declaración xurada de propiedade e unha fotocopia da solicitude de dito certificado.
c) Para comunidades de montes veciñais en man común:
-Certificado do acordo tomado en asemblea xeral, asinado polo secretario, conforme se autoriza ao presidente da comunidade a pedir axudas á Consellería do Medio Rural, para a execución das accións obxecto da solicitude.
d) Documentación complementaria.
Para agrupacións de propietarios particulares:
-Anexo V desta orde debidamente cuberto.
-No caso de agrupacións legalmente constituídas: CIF e documento acreditativo da súa constitución onde consten as persoas que forman parte da dita agrupación.
-No caso de cooperativas agrarias: copia dos estatutos.
-No caso de comunidades de bens: documentación acreditativa do nomeamento dun representante e de que todos os copropietarios asumen os compromisos e obrigas desta orde.
No caso de que se modifiquen as porcentaxes máximas de subvención na súa resolución aprobatoria, de acordo cos artigos 20, 21 e 25 da Lei 9/2007, do 13 de xuño, de subvencións de Galicia, deberá presentarse por parte do beneficiario a aceptación por escrito das axudas segundo o anexo II.
3. Deberá empregarse un impreso de solicitude por cada provincia e capítulo, excepto no caso de accións de formación, divulgación ou asesoramento, nas cales o ámbito de actuación dunha solicitude poderá exceder a provincia. Poderanse presentar solicitudes para todos os capítulos da orde dos que se poida ser beneficiario.
Artigo 23º.-Prazos.
O prazo de presentación de solicitudes será como mínimo dun mes contado a partir do día seguinte ao da publicación da convocatoria anual, quedando expresamente reflectido na convocatoria anual da axuda.
Artigo 24º.-Tramitación.
1. Unha vez presentada a solicitude revisarase a súa documentación e no caso de que conteña defectos ou omisións non esenciais, seralle requirida ao solicitante a emenda, outorgándolle un prazo de 10 días hábiles para facelo, de conformidade co disposto no artigo 71 da Lei 30/1992, modificada pola Lei 4/1999, con indicación de que se así non o fixese teráselle por desistido da súa petición logo de resolución en tal sentido, arquivándose o expediente sen máis trámite cos efectos previstos no artigo 42 da Lei 30/1992, modificada pola Lei 4/1999.
2. Xunto coa solicitude de axuda presentarase un documento descritivo das actuacións que se levarán cabo e cando a axuda solicitada sexa aprobada, no caso de que se trate de accións sobre o terreo dos capítulos III e IV, presentarase un proxecto, no prazo máximo dun mes, cos mesmos datos que o documento descritivo. Nestes casos nomearase un director de obra.
3. O órgano competente para levar a cabo a tramitación desta orde de axudas é a Dirección Xeral de Montes e Industrias Forestais. Os servizos provinciais de Montes e Industrias Forestais proporanlle ao órgano colexiado composto polo xefe de Servizo de Planificación e Valorización do Monte e por dous funcionarios da Dirección Xeral de Montes e Industrias Forestais (un deles actuará como secretario), a aprobación das solicitudes presentadas que cumpran todos os requisitos desta orde; o órgano colexiado valorará as solicitudes de axuda segundo os criterios de prioridade establecidos nos artigos correspondentes segundo proceda e emitirá un informe ao director xeral de Montes e Industrias Forestais que pola súa vez elevará a proposta de concesión ao conselleiro do Medio Rural. O conselleiro do Medio Rural resolverá sobre a aprobación das axudas solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade
e non discriminación.
4. Previamente á concesión da axuda faranse as comprobacións necesarias para comprobar que o beneficiario está ao día no cumprimento das obrigas tributarias ou fronte á Seguridade Social e non ten pendente de pagamento ningunha outra débeda coa Administración pública da Comunidade Autónoma.
5. A Consellería do Medio Rural comunicará no prazo máximo de seis meses, que se poderá ampliar, segundo o indicado no artigo 49 da Lei 30/1992, a aprobación e contía das axudas ou a denegación razoada da solicitude.
6. No caso de non recaer resolución expresa nun prazo de seis meses a partir da data de entrada en vigor desta orde, o interesado poderá entender desestimada a súa solicitude sen prexuízo da obriga legal de resolver expresamente conforme ao disposto nos artigos 42 e 44 da Lei 30/1992, do 26 de novembro, do réxime xurídico das administracións públicas e do procedemento administrativo común, modificada pola Lei 4/1999. Estas resolucións serán notificadas a cada un dos solicitantes dentro do prazo de 10 días seguintes á toma do acordo.
Contra a resolución aprobatoria ou denegatoria, que esgota a vía administrativa, cabe a interposición do recurso potestativo de reposición ante o conselleiro do Medio Rural, no prazo dun mes que comezará a contar a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben cabe ser impugnada directamente ante o Tribunal Superior de Xustiza de Galicia no prazo de dous meses se a resolución fose expresa, de acordo co disposto no artigo 117 da Lei 30/1992, modificada pola Lei 4/1999 e o artigo 46 da Lei 26/1998, do 13 de xullo, da xurisdición contencioso-administrativa.
Cando se considere necesario, polo contido da resolución de aprobación da axuda, poderá pedirse a aceptación por escrito dos beneficiarios, segundo o anexo II, cun prazo de 10 días naturais desde a notificación da resolución, de todas as condicións, requisitos e cláusulas establecidas nas bases reguladoras, na convocatoria e na resolución.
Artigo 25º.-Execución e xustificación.
1. Na resolución indicarase o prazo para a execución dos traballos que con carácter xeral non será inferior a dous meses.
2. Nun prazo dun mes contado a partir da notificación da resolución de aprobación deberase presentar o correspondente proxecto e o nomeamento do director de obra segundo o indicado no artigo anterior.
En cumprimento do disposto no artigo 29 punto 3 da Lei 9/2007, do 13 de xuño, de subvencións de Galicia, dentro do devandito prazo dun mes, cando o importe do investimento supere os 30.000 euros no caso de custo por execución de obra e de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas a diferentes provedores e presentalas as xunto co proxecto. A elección entre as ofertas presentadas, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis favorable.
3. O beneficiario poderá subcontratar, total ou parcialmente, a actividade subvencionada. No caso de que o importe que se vai subcontratar sexa maior do 20% do importe da subvención e o dito importe sexa superior a 60.000 euros, a subcontratación estará sometida ao cumprimento dos seguintes requisitos:
a) Que o contrato se subscriba por escrito.
b) Que a súa subscrición a autorice previamente a Dirección Xeral de Montes e Industrias Forestais logo de solicitude do interesado. Esta autorización outorgarase de forma expresa no prazo de 15 días seguintes á dita solicitude. Transcorrido ese prazo sen que haxa resolución expresa entenderase concedida a autorización para a subcontratación solicitada.
4. Nos casos de axudas para a adquisición, construción, rehabilitación e mellora de bens inventariables, as entidades beneficiarias destinarán estes ao fin concreto para o que se concedeu a axuda, por un período mínimo de cinco anos, en caso de bens inscritibles nun rexistro público e dous anos como mínimo no resto dos bens. En todo caso as entidades beneficiarias das axudas estarán suxeitas ao establecido no artigo 31.4º da Lei xeral de subvencións.
Por outra parte, cando proceda, de acordo co Regulamento CE 1974/2006, do 15 de decembro, polo que se establecen disposicións de aplicación do Regulamento (CE) 1698/2005 relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), estableceranse as contías das axudas baseándose en custos estándar e módulos máximos.
5. Cando se trate de investimentos materiais realizarase unha inspección no campo por funcionarios da Consellería do Medio Rural, para verificar as superficies, comprobar os datos da solicitude e comprobar a viabilidade dos traballos. Esta inspección poderase realizar antes da resolución de aprobación.
A modificación do investimento deberá ser xustificada e exixirá autorización previa da Consellería do Medio Rural, por proposta da Dirección Xeral de Montes e Industrias Forestais logo de proposta dos Servizos de Montes e Industrias Forestais, de conformidade co disposto no artigo 12 do Decreto 287/2000, do 21 de novembro.
6. A axuda definitiva será a resultante da comprobación final realizada por funcionarios da Consellería do Medio Rural, distintos dos que realizaron a inspección en campo.
Coa comprobación final poderase modificar á baixa a cantidade aprobada inicialmente, no caso de que se realizase un menor número de unidades de obra das aprobadas.
7. As prórrogas serán solicitadas motivadamente e cun mes de antelación á terminación do prazo para a execución dos traballos. Terán unha duración máxima de seis meses e serán propostas polos Servizos de Montes e Industrias Forestais, ao director xeral de Montes e Industrias Forestais quen elevará proposta ao conselleiro do Medio Rural que resolverá.
8. Para instrumentos de ordenación de montes de xestión pública requirirase informe favorable do técnico de distrito forestal.
9. Xunto coa notificación de remate dos traballos achegarase a seguinte documentación:
-Facturas polo importe total do investimento, de conformidade co disposto no artigo 15 do Decreto 287/2000, do 21 de novembro. No caso de que o beneficiario realice os traballos polos seus propios medios deberá presentar un documento xustificativo desta circunstancia e os xustificantes dos gastos e custos desagregados dos traballos realizados. A suma destes conceptos deberá ser igual ao importe total do investimento.
-De acordo co artigo 26.5º do Regulamento (CE) 1975/2006 da Comisión, do 7 de decembro de 2006, polo que se establecen disposicións de aplicación do Regulamento (CE) no 1698/2005 do Consello, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural, presentarase a factura definitiva e o xustificante bancario do pagamento polo beneficiario (xustificante de transferencia bancaria, xustificante bancario de ingreso de efectivo por portelo, certificación bancaria, etc), no que conste o número da factura obxecto de pagamento, a identificación do beneficiario que paga e do destinatario do pagamento, que deberá coincidir coa persoa, empresa ou entidade que emitiu a factura.
Con carácter excepcional, admitiranse pagamentos en metálico cando o seu importe, individual ou en conxunto por provedor, non supere os 3.000 euros; neste caso o pagamento xustificarase mediante certificación expresa, asinada, datada e cuñada polo provedor, na cal se faga constar a recepción do importe facturado e o medio de pagamento empregado, así como o compromiso do provedor de someterse ás actuacións de control e comprobación na súa contabilidade da realidade do pagamento. Esta certificación acompañará á factura preceptiva.
Para gastos de escasa contía que non superen os 300 euros, admitirase como xustificante de pagamento a factura asinada e selada polo provedor na que figure a expresión recibín en metálico.
-Facturas da planta empregada que deberá ser preferentemente de procedencia galega, excepto os híbridos.
-Certificación bancaria a nome do titular do terreo. No caso de agrupacións, nesta conta deberán ser titulares conxuntos todos os titulares que formen parte da agrupación.
-Declaración doutras axudas solicitadas ou percibidas para os mesmos fins.
-Aval bancario no caso de pagamento de anticipos para axudas totais aprobadas maiores de 30.050,61 euros, que deberá axustarse ao regulado no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas.
-No suposto de contratación de asistencia técnica segundo o artigo 8 a), achegarase copia dos contratos TC 1 e TC 2 e das nóminas dos traballadores.
-No caso de instrumentos de xestión forestal xuntarase a solicitude do propietario para a súa aprobación e rexistro. No caso de CMVMC esta solicitude deberá estar avalada pola asemblea xeral.
-Memoria xustificativa da correcta execución dos traballos subvencionados, recollendo documentos acreditativos dos importes asociados ás distintas accións realizadas.
-Para accións do capítulo II, plan de divulgación relacionado no artigo 9, coa relación de accións efectivamente executadas.
10. Previamente á execución do pagamento faranse as comprobacións necesarias para comprobar que o beneficiario está ao día no cumprimento das obrigas tributarias ou fronte á Seguridade Social e non ten pendente de pagamento ningunha outra débeda coa Administración pública da Comunidade Autónoma.
Artigo 26º.-Perda da axuda.
1. Producirase a perda do dereito ao cobramento total ou parcial da subvención no suposto de falta de xustificación ou de concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
2. Para efectos de perda da axuda ou reintegro tamén será de aplicación o 1975/2006 da Comisión, do 7 de decembro de 2006, polo que se establecen disposicións de aplicación do Regulamento 1698/2005 do Consello no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Artigo 27º.-Reintegros.
1. Procederá o reintegro da axuda, total ou parcialmente, nos supostos do artigo 33 da Lei 9/2007, do 13 de xuño, de subvencións de Galicia, e ademais se se dá algún dos seguintes supostos:
a) Execución de menos do 80% das accións previstas, sen autorización previa ou causa xustificada de forza maior.
b) Non presentar nun prazo dun mes contado a partir da notificación da resolución de aprobación o proxecto visado e o nomeamento do director de obra segundo o especificado no artigo 24º.
c) Incumpriren as disposicións contidas no Regulamento 1975/2006 da Comisión, do 7 de decembro de 2006, polo que se establecen disposicións de aplicación do Regulamento (CE) 1698/2005 do Consello no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Nestes supostos, a consellería reclamará directamente a devolución das cantidades aboadas en concepto de axudas e os xuros de demora devengados desde o seu pagamento, sen prexuízo das responsabilidades a que houber lugar.
2. Nos casos de anulación ou minoración por certificación final das cantidades inicialmente aprobadas, as dotacións orzamentarias resultantes poderán ser adxudicadas a outros peticionarios de acordo coa relación de prioridades e orde establecida.
3. Naqueles supostos nos cales o importe das subvencións recibidas polo beneficiario excedan os custos da actividade procederase a solicitar a devolución da cantidade percibida que exceda o custo real da actividade.
4. Serán casos de forza maior, de conformidade co disposto no artigo 47 do Regulamento (CE) 1974/2006 da Comisión do 18 de decembro de 2006:
-Falecemento do beneficiario.
-Incapacidade profesional de longa duración do beneficiario.
-Expropiación dunha parte importante da explotación, se esta expropiación non era previsible o día en que se subscribiu o compromiso.
-Calamidades naturais graves que afecten seriamente a superficie de actuación.
A notificación dos casos de forza maior e as probas relativas a eles deberán realizarse por escrito e nun prazo de dez días hábiles, contados desde a data en que se produciu o caso de forza maior.
Artigo 28º.-Financiamento.
1. As accións previstas nesta orde financiaranse con cargo ás aplicacións orzamentarias da Dirección Xeral de Montes e Industrias Forestaisr da Consellería do Medio Rural que se detallarán na convocatoria de cada ano.
2. Os fondos utilizados serán Feader e outros fondos da Administración estatal ou autonómica que figuren na Lei de orzamentos da Comunidade Autónoma de Galicia para cada ano.
3. No que respecta aos fondos con cofinanciamento comunitario de Feader estarán asociados ao desenvolvemento de accións das seguintes medidas do programa de desenvolvemento rural de Galicia segundo o Regulamento (CE) 1698/2005:
-Fomento do coñecemento e mellora do potencial humano a través de información e formación profesional e da implantación de servizos de asesoramento.
-Aumento do valor económico dos bosques.
-Utilización sustentable das terras forestais a través de investimentos non produtivos.
En concreto, as accións de asistencia técnica do punto 8.1º.1. do capítulo II e os estudos de avinza do punto 14.3º.2. do capítulo III non se subvencionarán con cargo a fondos Feader.
Artigo 29º.-Controis.
1. A Consellería do Medio Rural realizará os controis sobre o terreo, así como as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas.
2. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e o Tribunal de Contas.
3. Non se poderá efectuar ningún pagamento sen realizar previamente os controis preceptivos, tanto administrativos como sobre o terreo, de acordo co plan anual de controis segundo o establecido no Regulamento (CE) 1975/2006, da Comisión, do 7 de decembro de 2006.
Artigo 30º.-Infraccións e sancións.
Ás persoas beneficiarias das axudas reguladas nesta orde seralles de aplicación o Regulamento (CE) 1975/2006, da Comisión, do 7 de decembro de 2006.
Ademais, en materia de infraccións e sancións será de aplicación o disposto no artigo 50 e seguintes da Lei 9/2007, do 13 de xuño, de subvencións de Galicia, así como o disposto no Decreto 287/2000, polo que se desenvolve o réxime de axudas e subvencións públicas da Comunidade Autónoma de Galicia.
Artigo 31º.-Alteración de condicións.
Toda alteración das condicións tidas en conta para a concesión da subvención, e en todo caso para a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais poderá dar lugar á modificación da resolución de concesión.
Artigo 32º.-Obrigas.
1. O beneficiario da axuda está obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. No caso de achado casual de obxectos e restos materiais que posúan valores que son propios do patrimonio cultural galego, o descubridor deberá comunicarllo inmediatamente á Consellería de Cultura e Deporte de conformidade coa Lei 8/1995, do 30 de outubro, pola que se regula o patrimonio cultural de Galicia.
3. As actuacións na zona lateral de protección do camiño de Santiago, serán comunicadas polo solicitante á Consellería de Cultura e Deporte, co obxecto de contar coa súa autorización logo de conformidade coa Lei 3/1996, do 10 de maio, de protección dos camiños de Santiago.
4. Nas accións relativa ao capítulo IV o beneficiario comprométese a poñer á disposición de uso público as superficies que fosen obxecto de intervención.
Artigo 33º.-Avaliación de impacto ambiental.
De conformidade co disposto no artigo 1 punto 2 da Lei 6/2001, do 8 de maio, de modificación do Real decreto lexislativo 1302/1986, do 28 de xuño, de avaliación de impacto ambiental, fíxanse os limiares de acordo cos criterios do seu anexo III, por debaixo dos cales as actuacións que se realicen ao abeiro desta orde non deben someterse a avaliación de impacto ambiental:
1. Superficie de actuación menor de 50 ha.
2. Superficie de actuación continua acumulada con outros proxectos realizados ao abeiro de convocatorias de axudas anteriores menor de 1.000 ha.
Artigo 34º.-Medidas informativas e publicitarias das axudas cofinanciadas polo Feader.
1. Nos instrumentos de información e difusión que utilice a Consellería do Medio Rural farase constar que, á marxe doutras fontes de financiamento público, concorre o financiamento con fondos Feader.
2. Conforme o carácter público do financiamento da actividade subvencionada, o beneficiario estará obrigado a dar a axeitada publicidade desta circunstancia, para o que adoptará as medidas que, en cumprimento da normativa comunitaria, se especificarán na resolución de concesión.
3. Na resolución da concesión da axuda relacionaranse, de ser o caso, as obrigas de difusión e publicidade que asume o beneficiario ao ser receptor da subvención e, en particular:
a) A procedencia do financiamento dos fondos.
b) A advertencia de que os seus datos persoais serán obxecto das publicacións legalmente establecidas.
c) Os medios publicitarios que cabe adoptar, de ser o caso, para facer visible ante o público a orixe do financiamento da axuda.
Capítulo VI
Convocatoria para o ano 2008
Artigo 35º.-Convocatoria.
Convócase para o exercicio orzamentario 2008, en réxime de concorrencia competitiva, as axudas para programas de valorización integral e promoción da multifuncionalidade do monte, no marco do Programa de desenvolvemento rural para Galicia 2007-2013.
Artigo 36º.-Presentación de solicitudes.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día fose inhábil entenderase prorrogado ao primeiro día hábil seguinte e se no mes de vencemento non houbese día equivalente ao inicial do cómputo entenderase que o prazo expira o último do mes.
Artigo 37º.-Financiamento.
1. As axudas reguladas nesta orde estarán financiadas no exercicio 2008 e 2009 con cargo ás seguintes aplicacións orzamentarias:
Ano 2008:
-11.06.713-A.760.0 (50.000 ).
-11.06.713-A.770.0 (905.471,66 ).
-11.06.713-A.780.0 (630.000 ).
Ano 2009:
-11.06.713-A.760.0 (350.000 ).
-11.06.713-A.770.0 (1.650.000 ).
-11.06.713-A.780.0 (700.000 ).
2. Estes importes poderanse ver incrementados con fondos comunitarios, da Administración do Estado ou da comunidade autónoma.
3. O crédito correspondente a cada aplicación orzamentaria distribuirase como se detalla a continuación:
-11.06.713-A.760.0:
60% accións do capítulo II.
40% accións do capítulo IV.
-11.06.713-A.770.0.
a) En función do tipo de accións subvencionadas:
Accións do capítulo II, excepto accións de asistencia técnica da alínea a) do artigo 8.1º: 600.000 .
Accións do capítulo III, artigo 14, puntos 3.1º, 3.2º e 3.3º e accións de asistencia técnica da alínea a) do artigo 8.1º do capítulo II: 877.368,44 .
Accións do capítulo III, artigo 14, punto 3.4: 1.078.103,22 .
b) En función do tipo de beneficiario:
Capítulo II:
CMVMC: 25%.
Organizacións e asociacións do sector forestal: 60%.
*utros beneficiarios: 15%.
Capítulo III:
CMVMC: 40%.
Agrupacións de propietarios forestais: 40%.
Outros beneficiarios: 20%.
-11.06.713-A.780.0.
a) En función do tipo de acción subvencionada:
-60% accións do capítulo IV na Rede Natura 2000.
-40% accións do capítulo IV fóra da Rede Natura 2000.
b) En función do tipo de beneficiario:
-Comunidades de montes veciñais en man común: 40%.
-Agrupacións de propietarios forestais: 40%.
-Outros: 20%.
3. Para atender ás agrupacións de propietarios forestais que conformen unha comisión promotora de unidade de xestión forestal (Uxfor) e que teñan tramitada unha solicitude de creación de Uxfor ao abeiro do Decreto 101/2008, do 30 de abril, polo que se regulan as unidades de xestión forestal en Galicia (DOG nº 96, do 20 de maio), resérvase unha dotación orzamentaria distribuída do seguinte modo:
Accións do capítulo III, artigo 14, puntos 3.1º, 3.2º e 3.3º: 200.000 .
Accións do capítulo III, artigo 14, punto 3.4º: 200.000 .
Accións do capítulo IV: 200.000 .
4. Cando as solicitudes presentadas non cubran a totalidade do importe destinado a cada punto os sobrantes de crédito poderán distribuírse aos outros puntos, de ser o caso.
Disposicións adicionais
Primeira.-As axudas concedidas nesta orde son incompatibles con outras subvencións de calquera administración pública e con calquera outro réxime de axudas comunitarias.
Segunda.-As axudas para asesoramento e asistencia técnica reguladas no artigo 8.1º.1. están acollidas ao réxime de minimis establecido no Regulamento (CE) 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis (DOUE do 28 de decembro), polo que os beneficiarios non poderán recibir subvencións acollidas a ese mesmo réxime por importe superior a 200.000 euros nun período de tres anos.
Terceira.-De conformidade co artigo 13.4º da Lei 4/2006,do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina.
Cuarta.-En todo o non previsto nesta orde aplicarase o previsto na Lei 9/2007, do 13 de xuño, de subvencións de Galicia, e os regulamentos comunitarios 1698/2005 do Consello, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), Regulamento 1974/2006, da Comisión, do 15 de decembro de 2006, polo que se establecen disposicións de aplicación do Reglamento 1698/2005 e o Regulamento 1975/2006 da Comisión do 7 de decembro de 2006 polo que se establecen disposicións de aplicación do Regulamento 1698/2005 do Consello no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Quinta.-De acordo co establecido na disposición primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Montes e Industrias Forestais para ditar todas as disposicións complementarias co obxecto de executar esta orde.
Segunda.-Esta orde entrará en vigor o día seguinte ao da súa publicación no DOG.
Santiago de Compostela, 12 de agosto de 2008.
Alfredo Súarez Canal
Conselleiro do Medio Rural
Ver referencia pdf "16000D012P020.PDF"
O contido mínimo dos proxectos de valorización integral será o seguinte:
-Memoria.
1. Antecedentes.
2. Estado legal do monte.
a) Existencia de plan de xestión. Condicionantes.
3. Estado forestal. Descrición dos estratos forestais existentes.
4. Situación e aproveitamento das distintas producións forestais no monte obxecto do proxecto e na comarca á que pertence.
5. Xustificación do proxecto.
6. Análise das potencialidades do monte para as distintas producións forestais posibles.
7. Análise técnica e económica das distintas produtividades e capacidades de carga admisibles para as distintas producións a estudar. Estudo de alternativas.
8. Conclusións do diagnóstico e proposta do programa de valorización.
8. Instalacións necesarias para o programa.
10. Actuacións a desenvolver.
11. Calendario de actuacións.
12. Orzamento.
-Prego de condicións técnicas particulares.
-Estudo básico de seguridade e saúde (se procede).
-Planos de localización, situación, estrutura das masas forestais e actuacións para cada ano.
Os documentos entregaranse en formato papel e PDF ou similar e os planos en papel ou en formato CAD ou SIX, con referencia ao expediente de subvención.
Como datos mínimos deberán contemplarse:
-Relación de parcelas SIXPAC.
-Nº de cabezas pastantes por especie, propietario e réxime de pastoreo.
-Infraestruturas existentes de prevención e defensa contra incendios.
-Condicionantes do aproveitamento: inclusión en espazo protexido, existencia de bens culturais catalogados ou outros condicionantes.
-Servidumes existentes.
-Postos de traballo que se crearán ou manterán durante as fases de implantación e explotación.
Ver referencia pdf "16000D012P020.PDF"
Non obstante, as accións deberán cuantificarse en documento xustificativo. En calquera caso, facúltase o director xeral de Montes e Industrias Forestais para ditar disposicións ampliando esta relación de importes máximos unitarios.
Codificación das especies obxecto dos traballos:
-Coníferas.
Todas as especies se considerarán de crecemento lento por quenda maior de 20 anos.
A1	Piñeiro do país: Pinus pinaster.
A2	Piñeiro silvestre: Pinus sylvestris L.
A3	Piñeiro insigne: Pinus radiata D. Don. (*).
A4	Pseudotsuga: Pseudotsuga menziesii. (*).
A5	Teixo: Taxus baccata L.
-Frondosas.
Todas as especies se considera de crecemento lento por quenda maior de 20 anos.
B1	Ameneiro: Alnus glutinosa (L.) Gaertn.
B2	Bidueiro silvestre: Betula sp.
B3	Choupo mouro: Populus nigra.
B6	Freixo: Fraxinus excelsior L.
Fraxinus angustifolia Vahl.
B7	Castiñeiro: Castanea sativa Mill.
B8	Castiñeiro híbrido: Castanea X coudercii
(resistente tinta).
B9	Cerdeiras silvestres e híbridos de produción
madeireira:
-Prunus avium L.
-Prunus mahaleb L.
-Prunus padus L.
B10	Carballo: Quercus robur L.
B15	Nogueira americana e híbridos de produción
madeireira: Juglans nigra.
B19	Castiñeiro para froito: Castanea sativa Mill.
B20	Carballo americano: Quercus rubra L. (*).
C2	Nogueira: Juglans regia L.
B21	Pradairo: Acer pseudoplantanus.
B22	Cerquiño: Quercus pyrenaica Wild.
B23	Enciñeira: Quercus ilex L. Ssp. Ballota.
B24	Sobreira: Quercus suber L.
B25	Acivro: Ilex aquifolium L.
B26	Capudre: Sorbus aucuparia L.
B27	Érbedo: Arbutus unedo L.
(*) Para estas especies non será subvencionable a plantación.
Para a plantación de especies será imprescindible a acreditación da procedencia do material, segundo o Real decreto 289/2003, do 7 de marzo, sobre comercialización dos materiais forestais de reprodución.
Estudos e proxectos de valorización integral do monte (capítulo III). Aplicación de módulos máximos e coeficientes redutores para o cálculo das contías de axuda.
A contía da axuda calcularase para cada monte en función da súa cabida, heteroxeneidade e existencia ou non de instrumento de xestión do xeito seguinte:
1. Módulos por tramos de superficie.
Cabida	Contía máx.
m 50 ha	3.000 
> 50 ha e < 250 ha	4.500 
M 250 ha	6.000 
2. Corríxese a contía máxima en función da heteroxeneidade do monte multiplicando pola porcentaxe que corresponda:
Nº niveis de usos do solo	%
3 niveis: A+B+C	100
2 niveis: A+B, A+C, B+C 	85
1 nivel: A, B, C	70
Esta heteroxeneidade establécese simplificando o tipo de niveis de uso do solo considerados no IFN3 para uso forestal.
-A: monte arborizado (FCC >20%)=FO SIXPAC.
-B: monte arborizado raro/disperso (5%
20%) =PA e PR SIXPAC.
-C: monte desarborizado = PS SIXPAC, queimado, etc...
3. O valor obtido no punto 2º multiplícase por 0,75 (75%) no caso de que o monte conte cun instrumento de xestión forestal.
Ver referencia pdf "16000D012P020.PDF"